సిబ్బంది, ప్రజా ఫిర్యాదులు మరియు పింఛన్ల మంత్రిత్వ శాఖ
ప్రపంచ ప్రమాణాలకు దీటుగా భారతీయ విద్యావిద్యా వ్యవస్థ!
ప్రధాని తెచ్చిన నూతన విద్యావిధానమే అందుకు
దోహదపడుతుందన్న కేంద్రమంత్రి జితేంద్ర సింగ్..
పి.హెచ్.డి.సి.సి.ఐ. శిఖరాగ్ర సదస్సులో ప్రసంగం...
జాతీయ విద్యావిధానం ప్రగతి శీలమని ప్రశంస..
పలు రంగాల్లో అధునాతన సాంకేతికతను
పొందుపరిచిందన్న డాక్టర్ జితేంద్ర సింగ్
ప్రధానమంత్రి నరేంద్ర మోదీ ప్రవేశపెట్టిన 2020వ సంవత్సరపు నూతన విద్యావిధానం , భారతీయ విద్యా స్థాయిని ప్రపంచ ప్రమాణాలకు దీటుగా తీసుకెళ్లగలదని కేంద్ర సైన్స్, టెక్నాలజీ శాఖ సహాయ  మంత్రి డాక్ట్ జితేంద్ర సింగ్ చెప్పారు. భూగోళ శాస్త్రాలు, ప్రధానమంత్రి కార్యాలయ వ్యవహారాలు, సిబ్బంది, ప్రజా సమస్యల వ్యవహారాలు, పెన్షన్లు, అణుఇంధనం, అంతరిక్ష పరిశోధన శాఖలను కూడా ఆయన సహాయమంత్రి హోదాలో పర్యవేక్షిస్తున్నారు.
వాణిజ్య, పారిశ్రామిక పి.హెచ్.డి. మండలి- విద్యా శిఖరాగ్ర సదస్సులో డాక్టర్ జితేంద్ర సింగ్ మాట్లాడుతూ, స్వాతంత్ర్యం తర్వాత భారతదేశంలో ప్రవేశపెట్టిన అతి పెద్ద సంస్కరణే నూతన విద్యావిధానమని అన్నారు. ఇది దార్శనికత్వంతో కూడిన ప్రగతిశీల విధానమేకాక, 21వ శతాబ్దపు భారతదేశం అవసరాలకు అనుగుణంగా రూపొందిందని అన్నారు. కేవలం డిగ్రీలపై మాత్రమే దృష్టిని కేంద్రీకరించడం కాకుండా, విద్యార్థుల్లో అంతర్లీనంగా దాగిన ప్రతిభకు, విజ్ఞానానికి, నైపుణ్యాలకు, అభిరుచులకు నూతన విద్యావిధానం ప్రాధాన్యం ఇస్తున్నట్టు చెప్పారు. పరిశోధక విద్యార్థులు, ఇతర విద్యార్థులు తమతమ అభిరుచులకు, అనుగుణంగా ఎప్పటికప్పుడు తమ ఐచ్ఛిక అంశాలపై నిర్ణయం తీసుకునేందుకు తగిన అవకాశాన్ని కొత్త విద్యావిధానం కల్పిస్తుందన్నారు.
జాతీయ విద్యావిధానం సానుకూల అంశాలను డాక్టర్ జితేంద్ర సింగ్ ఈ సందర్భంగా వివరించారు. బహుళ పాఠ్యాంశాల్లో ప్రవేశ/నిష్క్రమణలకు వెసులుబాటు కలిగి ఉండటం ఈ విద్యావిధానంలోని సానుకూల అంశమని, ఎందుకంటే వేర్వేరు సమయాల్లో వేర్వేరు ఉద్యోగ జీవన విధానాలను ఎంచుకునేందుకు తగిన అవకాశాలను ఉపయోగించుకోవడానికి ఈ విధానం దోహదపడుతుందన్నారు. బహుళ పాఠ్యాంశాల్లో ప్రవేశ/నిష్క్రమణలకు వెసులుబాటును కలిగి ఉండటం ఉపాధ్యాయులకు కూడా ఉపయోగపడుతుందన్నారు. పాశ్చాత్య దేశాలు, అమెరికాలో లాగా, ఉపాధ్యాయులు తమ ఉద్యోగ జీవితంలో సడలింపు, ఎక్కువ స్థాయి అవకాశాలు అందిపుచ్చుకునేందుకు విద్యావిధానం అవకాశం కల్పిస్తుందన్నారు.
మానవశాస్త్రాలు, భాషల అధ్యయనం, సంస్కృతి, క్రీడలు, ఫిట్నెస్, ఆరోగ్యం-సంక్షేమం, కళలు-హస్తకళలతో పాటు వైజ్ఞానిక శాస్త్రం, గణితశాస్త్రంతో పాటు సృజనాత్మక, బహుళ అంశాలతో కూడిన పాఠ్యాంశాలకు కొత్త విద్యావిధానం దోహదపడుతుందని కేంద్రమంత్రి తెలిపారు. స్వామి వివేకానంద ప్రబోధించిన మానవ శీల నిర్మాణ విద్య, శ్రీ అరబిందో పేర్కొన్న పరిపూర్ణ విద్య, మహాత్మా గాంధీ పేర్కొన్న ప్రాథమిక మౌలిక విద్యలోని నిజమైన సారాన్ని ఈ విద్యావిధానం ప్రతిబింబిస్తుందని అన్నారు.
దేశంలో సుమారు 4కోట్ల మంది భారతీయులు ఉన్నత విద్యను అభ్యసిస్తున్నారని, అమెరికా, యూరోపియన్ యూనియన్ దేశాలతో పోల్చుకుంటే ఈ సంఖ్య చాలా ఎక్కువని, ఈ సంఖ్యను రెట్టింపు చేయడానికి నూతన విద్యా విధానం కృషి చేస్తుందని జితేంద్ర సింగ్ చెప్పారు. ఈ లక్ష్యం పెద్దదే అయినా అది సాధించదగినదేనని నిస్సందేహంగా చెప్పవచ్చని అన్నారు.
విద్యావిధానానికి సంబంధించి గతంలో తలెత్తిన వ్యత్యాసాలను, లోపాలను మోదీ ప్రభుత్వం పూర్తిగా సవరించి, నూతన విద్యావిధానానికి రూపకల్పన చేసిందని అన్నారు. అసలు మానవ వనరుల అభివృద్ధి మంత్రిత్వ శాఖ అన్నదే సరైన పద ప్రయోగం కాదని, ఇతర అనర్థాలకు ఇది తావిచ్చిందని అన్నారు. అందువల్ల మానవ వనరుల అభివృద్ధి మంత్రిత్వ శాఖ పేరును, విద్యామంత్రిత్వ శాఖగా కేంద్రప్రభుత్వం మార్చివేసినట్టు డాక్టర్ జితేంద్ర సింగ్ తెలిపారు.
విశ్వవిద్యాలయాలు, కళాశాలలు తమ పాఠ్యప్రణాళికలో వ్యవస్థాపకతను, క్రియాశీల స్వభావాన్ని చేర్చడానికి అవకాశం కల్పించడమే జాతీయ విద్యా విధానంలోని అత్యంత ప్రశంసనీయమైన అంశాల్లో ఒకటని జితేంద్ర సింగ్ అన్నారు. ఈ ప్రక్రియ అర్థవంతమైన రీతిలో జరిగితే, చాలా తక్కువ సమయంలో దేశ ఆర్థిక వ్యవస్థకు తగిన ప్రోత్సాహాన్ని, ఉద్దీపనను ఈ విధానం అందించ గలుగుతుందని అన్నారు.
ప్రపంచస్థాయి ఆవిష్కరణల సూచిక కు సంబంధించిన ర్యాంకింగ్లో భారతదేశం చక్కని ప్రగతిని సాధించిందని, 2025లో 81వ ర్యాంకులో ఉన్న భారతదేశం 2021కల్లా మరింత ముందంజ వేసి, 46వ ర్యాంకుకు చేరిందని, ప్రపంచంలోని 130దేశాల్లో భారతదేశానికి ఈ ర్యాంకు దక్కిందని కేంద్రమంత్రి అన్నారు. జి.ఐ.ఐ. అంశానికి సంబంధించి ఆర్థికంగా దిగువ మధ్యతరగతికి చెందిన 34దేశాల్లో భారతదేశం 2వ ర్యాంకులో ఉందని, మధ్య, దక్షిణాసియాలోని పది దేశాల్లో భారతదేశం ఒకటవ ర్యాంకులో ఉందని అన్నారు. విజ్ఞాన సంపత్తి, చైతన్యవంతమైన స్టార్టప్ల వాతావరణం, ప్రభుత్వ, ప్రైవేటు పరిశోధనా సంస్థలు చేసిన ప్రతిభాపూర్వక కృషి కారణంగా జి.ఐ.ఐ.లో భారతదేశం ర్యాంకింగ్ క్రమంగా మెరుగుపడుతూ వస్తోందని అన్నారు.
అధునాతన, తాజా సాంకేతిక పరిజ్ఞానాన్ని సాధించేందుకు, అభివృద్ది చేసేందుకు, విస్తృత పరిచేందుకు భారతదేశం ప్రాధాన్యం ఇస్తూవస్తోందని కేంద్రమంత్రి అన్నారు. అన్ని రంగాల్లోనూ డ్రోన్లను, భారీ డాటా అనలిటిక్స్ను, కృత్రిమ మేధోపరిజ్ఞానాన్ని, బ్లాక్ చెయిన్ ఇతర సృజనాత్మక పరిజ్ఞాన్ని విరివిగా వినియోగించడమే ఇందుకు నిదర్శనమన్నారు. విజ్ఞాన శాస్త్రం వంటి సామర్థ్యాలు మెండుగా ఉన్న రంగాలనుంచి గరిష్టస్థాయిలో ఫలితాలను సాధించేందుకు నవభారతదేశం ఎంతో శ్రద్ధ చూపుతోందన్నారు. దేశంలోని వైజ్ఞానిక సంస్థలను ఇపుడు అధునాతన దేవాలయాలుగా పరిగణిస్తున్నట్టు ఆయన చెప్పారు.
బహుళ అంశాల అధ్యయన పద్ధతుల ద్వారా భారతదేశ విద్యావ్యవస్థను సంపూర్ణంగా పరివర్తన చెందించేందుకే నూతన విద్యావిధానాన్ని ప్రారంభించినట్టు కేంద్రమంత్రి జితేంద్ర సింగ్ చెప్పారు. జాతీయ విద్యావిధానం అమలులోకి వచ్చి,.. 2022 జూలై 9నాటికి రెండేళ్లు పూర్తయిందని, కొత్త విధానం అమలుతో 28రాష్ట్రాలు, 6కేంద్ర పాలిత ప్రాంతాల్లోని ఉన్నత విద్యా సంస్థల్లో 2,774 సృజనాత్మక మండలులు ఏర్పాటయ్యాయని కేంద్ర విద్యా మంత్రిత్వ శాఖ రూపొందించిన అంతర్గత ప్రగతి నివేదిక తెలియస్తోందన్నారు. ఉన్నత విద్యా రంగంలోని 2,000 సంస్థలు త్వరలోనే నైపుణ్య కేంద్రాలను ప్రారంభించేందుకు రంగం సిద్ధమైందని, వాటిలో 700 నైపుణ్య కేంద్రాలు నైపుణ్యాభివృద్ధి, ఎంటర్ప్రెన్యూర్షిప్ మంత్రిత్వ శాఖ ఉమ్మడి పోర్టల్లో నమోదయ్యాయని కేంద్రమంత్రి డాక్టర్ జితేంద్ర సింగ్ చెప్పారు.
<><><><><><><><>
(Visitor Counter : 84